Title: Úrad vlády SR
Author: miklasova
Last saved by: agenda0
Company: Úrad vlády Slovenskej republiky

Úrad vlády SR						    Na rokovanie vlády SR
Sekcia hospodárskej politiky					    dňa 18.7.2001
								    K číslu: 2688/2001
								    K bodu: 57

S t a n o v i s k o

k Návrhu na transformáciu Výskumného ústavu dopravného v Žiline

I.

Materiál predkladá minister dopravy, pôšt a telekomunikácií a minister školstva na základe úlohy C.4. uznesenia vlády SR č. 103 z 31.1.2001 k plneniu úloh C.5. a C.9. uznesenia vlády SR č. 694/2000 za Ministerstvo dopravy, pôšt a telekomunikácií SR.

Materiál obsahuje návrh uznesenia vlády SR, dôvodovú správu, návrh materiálu a komuniké.

K materiálu bol v júli 2001 predložený dodatok, ktorý obsahuje predkladaciu správu, návrh uznesenia vlády a vyhodnotenie medzirezortného pripomienkového konania.

Predmetom materiálu je návrh  na riešenie transformácie Výskumného ústavu dopravného v Žiline, ktorá sa má uskutočniť v roku 2001 v dvoch výstupoch. Obsahom prvého výstupu je integrácia výskumných kapacít a majetku vrátane prebytočného majetku do štruktúr Žilinskej univerzity. Druhým výstupom sa prevedie zvyšný majetok štátu, ktorý súvisí so skúšobníctvom, typizáciou, certifikáciou, inšpekciou a servisnými činnosťami pre MDPT SR, na Fond národného majetku SR so zámerom jeho privatizácie.

II.

Materiál bol predložený na medzirezortné pripomienkové konanie. Podľa vyhodnotenia tohto konania stanovisko predložili Ministerstvo financií SR a Ministerstvo pre správu a privatizáciu národného majetku SR. Pripomienka Ministerstva financií SR k návrhu uznesenia bola akceptovaná.

III.

Navrhované riešenie je výsledkom plnenia zámerov vyplývajúcich z auditu súladu činností a financovania ústredných orgánov štátnej správy v rezorte dopravy, pôšt a telekomunikácií a spoločného rokovania zástupcov MDPT SR, MŠ SR a Žilinskej univerzity.

Porada ekonomických ministrov vlády SR predložený návrh neprerokovala.

V návrhu uznesenia odporúčame upraviť znenie úlohy v bode B.1.:

B.1. so zmenou podriadenosti časti výskumných kapacít a majetku Výskumného ústavu    dopravného v Žiline Žilinskej univerzite.

K predloženému návrhu nemáme pripomienky. Odporúčame, aby vláda SR schválila navrhované uznesenie uvedené v dodatku k materiálu s pripomienkou k bodu B.1.

Bratislava 16.7.2001